BODOLAND रादाब: तामुलपुर, 04 मार्च : आसाम बिधान सभा बिसायख’थिनि सेथि आरो नैथि खोलोब जोबनायनि उनाव फैगौ 6 एप्रिलाव थामथि खोलोबनि जानो गोनां बिसायख’थिनि फोसावदिंनाय हाबाफारि लानानै बाक्सा जिल्लानि तामुलपुराव भारत हादरनि गाहाय मन्थ्रि श्री नरेन्द्र मडी बाहागो लाफैदों । BJP, UPPL, AGP आरो GSP दोलोनि जथाइयै खुंफुंनाइ हाबाफारिआव गाहाय मन्थ्रि नरेन्द्र मडि बिथांआ बाहागो लानानै बुंथियोदि बर’ गोजोन गोरोबथानि मोनफ्रोमबो दफाफोरखौ मावफुंगोन आरो बिटिआर ओन्सोलाव थाबैनो जौगाखांनाइ लाबोगोन । बर’ गोजोन गोरोबथानि गेजेरजों हाग्रायाव थांनाय बर’ जोहोलावफोरा गावनि असे बिमा-बिफा, बिब’-बिनानाव, बिदा-फंबाइ गासैजोंबो जयै थाफिननो हाबाय, आर्मि पुलिसनि साजा गैया जाबाय । बे बाराव बिजेपि सोरखारा आसामनि साहा-बागानिया सुबुंफोरनो से रोजा कौटि रां अनसुंथाइ होनाय जागोन,आसामनि नखरफ्रोमबो लोंनाय दैनि थाखाय पाइपनि राहा खालामगोन, टुरिजम बिफानखौ जौगाखांहोनो थाखाय नोजोर लाखिगोन, दैज्लां बोथोराव दै बानाजों खुरखानायखौ होबथानो थाखाय गोख्रों राहा लागोन, बिटिआर ओन्सोलाव जौगानाइनि थाखाय मिडिकेल कलेज, फरायसालि, फरायसालिमा, साई बायदिखौ गायसंनो थांखि लाबाय । BJP सोरखारा आसामनि मोनफ्रोमबो बिथिंआवनो जौगाखांनाइनि खामानि मावदों बे बारावबो फिन खेबसेनि थाखाय आसामाव BJP दोलोआनो सोरखार जाफिनगोन । सान्थि गोजोन खौसेथि आरो जौगाखां गासैजोंबो लोगोसे जयै खामानि मावनाया BJP दोलोनि खामानि, लक’डाउन समाव रावखौबो नेवसियालासै गासैनोबो समान मोनथाइ BJP सोरखारा होदों । नाथाय कंग्रेस सोरखारनि समाव गेना-खान्थिजों बुंफबनाय, जाख्ल’नाय जौगाखां हाबा मावनो हायै, हारि-माहारिनि गेजेराव दाङाबाजि सोमजिबाय थायोमोन होनना अजद दैखांङो भारतनि गाहाय मन्थ्रि नरेन्द्र मडि बिथांआ । बेजों लोगोसेनो बिटिसिनि गाहाय मावफुं सोद्रोमा प्रमद बर’ बिथांआ बाक्सा जिल्लानि 58 नं तामुलपुर, 62 नं बरमा आरो 63 नं चापागुरि बियाबनिफ्राय BJP, AGPआरो GSP दोलोजों मदद होजानाय UPPL दोलोनि बिजाथिफोरा देरहाजोबगोना रोखा जाबाय आरो बिटिसिनि 12 था बियाबावबो देरहागोना रोखा होनना बुंथियो । भारत उदांस्रि समनिफ्राय तामुलपुर बादि ओन्सोलाव गिबि खेब गाहाय मन्थ्रि फैनो हानाया मोनसे गोग्गाथाव आरो बाख्नायजाथाव बिटिआर ओन्सोलाव भारत सोरखारनि आस्रिबाद मोनबाय जायनि थाखाय बिटिआर ओन्सोलनांङैनो जौगानायनि फारसे दावगालांगासिनो दं बेनिखायनो साफ्रोमबो सुबुंआनो बे बाराव ट्रेक्टरनि सावगारिआव भट होनो नांगौ होनना बुंथियो प्रमद बर’ बिथांआ ।